CELEX: 62013TN0346
Language: el
Date: 2013-07-02 00:00:00
Title: Υπόθεση T-346/13: Προσφυγή της 2ας Ιουλίου 2013 — Ελληνική Δημοκρατία κατά Επιτροπής

24.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/15
            
         Προσφυγή της 2ας Ιουλίου 2013 — Ελληνική Δημοκρατία κατά Επιτροπής
   (Υπόθεση T-346/13)
   2013/C 245/19
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Ξ. Μπασάκου και Α. Βασιλοπούλου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρωθεί η εκτελεστική απόφαση της Επιτροπής, της 2ας Μαΐου 2013, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα με αριθμό C(2013) 2436 και δημοσιευθείσα στο L 123/2013, στο κεφάλαιο που αφορά την Ελληνική Δημοκρατία· και
            
         
               —
            
            
               Να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Για τις δημοσιονομικές διορθώσεις που επιβάλλει η προσβαλλομένη εκτελεστική απόφαση της Επιτροπής της 2ας Μαΐου 2013, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη, στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα «Εγγυήσεων», του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα με αριθμό C(2013) 2436 και δημοσιευθείσα στο L 123/2013, κατά το μέρος με το οποίο επιβάλλει στην Ελληνική Δημοκρατία δημοσιονομική διόρθωση συνολικού ύψους 6 175 094,49 ευρώ για δαπάνες που πραγματοποιήθηκαν από την Ελληνική Δημοκρατία στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης, στον Άξονα 2, 2007-2013 μέτρα σε συνάρτηση με την έκταση οικονομικών ετών 2009 και 2010 (έτη υποβολής αιτήσεων 2008 και 2009), η Ελληνική Δημοκρατία προβάλλει τους εξής λόγους ακύρωσης:
   
                
            
            
               Με τον πρώτο λόγο ακύρωσης η Ελληνική Δημοκρατία υποστηρίζει ότι στερείται νόμιμης βάσης και αιτιολογίας η απόφαση ως προς την προτεινόμενη κατ’ αποκοπή διόρθωση 5 % λόγω του ότι οι διενεργηθέντες επιτόπιοι έλεγχοι όλων των αναληφθεισών δεσμεύσεων δεν διενεργήθηκαν σε όλα τα αγροτεμάχια που αναφέρονταν στις αιτήσεις ενίσχυσης των κρίσιμων για την έρευνα ετών.
            
         
                
            
            
               Με το δεύτερο λόγο ακύρωσης, η Ελληνική Δημοκρατία προβάλλει ότι η απόφαση για την επιβολή κατ’ αποκοπή διόρθωσης 2 % λόγω διαπίστωσης ελλείψεων στην ιχνηλασιμότητα των εκθέσεων ελέγχου ΓΠΜ γενικά κατά παράβαση του άρθρου 28, παράγραφος 1, του Κανονισμού (ΕΚ) 796/2004 (1) της Επιτροπής έχει εκδοθεί κατά πλάνη περί τα πράγματα, είναι δε σε κάθε περίπτωση αναιτιολόγητη.
            
         
                
            
            
               Με τον τρίτο λόγο ακύρωσης, η Ελληνική Δημοκρατία ισχυρίζεται ότι στερείται νόμιμης βάσης και αιτιολογίας η απόφαση για την επιβολή κατ’ αποκοπή διόρθωσης 2 % στα επιμέρους πράγματα «Βιολογική Γεωργία» και «Βιολογική Κτηνοτροφία», επειδή, εκτός από την αποδειχθείσα κατά τη διαδικασία διενέργεια ειδικών ελέγχων σχετικά με τα εν λόγω μέτρα από τους ειδικευμένους και διαπιστευμένους οργανισμούς ελέγχου βιολογικών καλλιεργειών, ο Οργανισμός Πληρωμών όφειλε να πραγματοποιεί και δικούς του ελέγχους.
            
         
                
            
            
               Με τον τέταρτο λόγο ακύρωσης, η Ελληνική Δημοκρατία υποστηρίζει ότι αντιβαίνει στην αρχή της αναλογικότητας η προτεινόμενη κατ’ αποκοπή διόρθωση 5 % λόγω του ότι ορισμένες δεσμεύσεις και, ειδικότερα, αυτές που αφορούν τη χρήση λιπασμάτων, φυτοπροστατευτικών προϊόντων, ζιζανιοκτόνων ή άλλων σχετικών ουσιών ελέγχονται κατά κύριο λόγο οπτικά. Η απόφαση της Επιτροπής είναι ανεπαρκώς, άλλως αντιφατικώς αιτιολογημένη.
            
         
      (1)  Κανονισμός (ΕΚ) αριθ.796/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς